רצח רוז פיזם

רצח רוז פיזם (Rose Pizem) הוא רצח של הילדה רוז פיזם בת ארבע שנים וחצי בידי סבהּ ואמהּ, שאירע ב-12 במאי 2008, ונחשף ב-26 באוגוסט באותה השנה. המשפחה הסתירה את דבר הרצח במשך שלושה חודשים, אך לאחר פניית אמו של סבה של רוז לגורמי הרווחה נפתחה חקירת משטרה שבסופה נמצאה גופתה של רוז במזוודה בנחל הירקון ב-11 בספטמבר 2008.

רקע משפחתי

הוריה של הילדה רוז פיזם, בנימין רון, תושב נתניה, ומארי-שרלוט רנו-פיזם, נוצריה מצרפת, גרו בישראל ובצרפת לסירוגין. בנימין, אביה של רוז נולד בצרפת אחרי מערכת יחסים קצרה בין אביו, רוני רון, למתנדבת נוצריה בשם ביאטריס, שגידלה אותו בצרפת מבלי שבנימין הכיר את אביו רוני. רק אחרי לידת רוז, ובנוכחות אשתו מארי, פגש בנימין באביו רוני.
לאחר שבני הזוג בנימין ומארי התגרשו עברה מארי להתגורר בישראל. רוז נשארה עם אביה בנימין ואמו ביאטריס בצרפת.
בישראל ניהלה מארי קשר רומנטי עם חמיה לשעבר, רוני רון, ולשניים נולדו שתי בנות.
בדצמבר 2007 אושפזה רוז בבית חולים בצרפת, ובעקבות האשפוז חשדה מארי שבתה עברה התעללות והזנחה כשהייתה בידי בעלה לשעבר בנימין. מארי ניהלה מאבק משפטי שבסופו עלה בידה לקבל משמורת על רוז, וזו עברה לגור עמה ועם רוני רון בישראל. בהמשך, מארי ורוני, שלא רצו בה, מסרו אותה במרץ 2008 לידי אמו של רוני, ויויאן. בתקופה זו, בה שהתה רוז אצל סבתא רבתא שלה, טענה זו שמארי לא התעניינה ברוז, אך רוני טיפל בה מדי פעם. ב-12 במאי באותה השנה, כחמישה חודשים מיום שקיבלה מארי לחזקתה את הילדה, ביקשה ויויאן מבנה רוני להביא את רוז אליה לזמן מה, ומאז נעלמו עקבותיה של רוז.

פרשת הרצח

כאשר שאלה ויויאן את בנה לגבי רוז, דיווח לה רון ששלח את הילדה למוסד פנימייתי סגור של חינוך מיוחד. ויויאן, שחשדה בכנות תשובתו של בנה, פנתה למועצה לשלום הילד, הן מחשש שהילדה מצויה במערכת חינוכית שאינה מתאימה לה והן מחשש שהיא נעדרת. ואולם, מידע זה הגיע למשטרה רק כחודש מאוחר יותר.
משטרת נתניה ביקשה את עזרת הציבור באיתור הילדה. מארי ורון נעצרו לחקירה, שבה הודה הסב שבעצם הוא הרג את נכדתו "בשוגג" ולאחר מכן השליך את גופתה לירקון. על פי בית המשפט, רון "נטל את התיק הגדול, הכניס לתוכו בגדים של רוז, הכניס את רוז לתיק, בין בחיים ובין לאחר גרימת מותה, והטביע אותה במימי הירקון על מנת שלא תתגלה גופתה". 
עוד התברר כי במכתבים שנמצאו בדירתם של בני הזוג כתבה האם שבתה "העלימה ממנה את שמחת החיים שלה", והיא מבקשת מבעלה שידאג להעלים אותה מחייה. 
בבקשת אישור כניסה לארצות הברית מסרה האם כי בחזקתה שני ילדים בלבד (שתי הבנות ממערכת היחסים עם רוני), זאת טרם היעלמה של רוז.
כעבור שבועיים נוספים נמצאה בירקון, בתחומי תל אביב, המזוודה ובה גופתה של רוז ובגדיה.
רוז נקברה במונטסו, פרבר של פריז ב-22 בספטמבר 2008, בהשתתפות עשרות מלווים, בהם אביה וקרובי משפחה אחרים, נציגי הקהילה היהודית בצרפת ונציגת משטרת ישראל.

הכרעת בית המשפט

רוני רון ומארי פיזם הועמדו לדין באשמת רצח רוז. במהלך המשפט סיפר הסב רון כי הרג אותה בשוגג במהלך נסיעה, אך בהמשך החליף את גרסתו כ-15 פעמים. התביעה במשפט דחתה את הודאתו בנימוק שהוא מנסה לחפות על מערבותה של האם מארי.
ב-19 במאי 2011 הרשיע בית המשפט המחוזי בפתח תקווה בהרכב בראשות השופט אברהם טל את רוני רון ברצח, ואת מארי פיזם בשידול לרצח: "גרסת הנאשם (רוני רון) לפיה רוז שברה את המפרקת ונחנקה כתוצאה מהמכה שהנחית על פניה נסתרת מממצאי הנתיחה... הנאשמת (מארי פיזם) פעלה באופן שמלמד על כוונתה שהנאשם יגרום למותה של רוז".
ב-13 ביוני 2011 גזר בית המשפט מאסר עולם על מארי ורון.
ב-11 בדצמבר 2014 הרשיע בית המשפט העליון את מארי ברצח, ובכך הוחמרה העבירה שבגינה הורשעה ב-2011.

אחרי הרצח

בשנת 2010 הוקם בפארק הירקון גן המשחקים "גן רוז", על שם רוז פיזם.
בסביבות 6 ביוני 2011 התאבדה איזבל דיי, סבתה של רוז ואמה של מארי, בקפיצה מגשר בנורמנדי שבצרפת, שם התגוררה. גופתה נמצאה כעבור יומיים בנהר הסן. מחקירת הרשויות לא הוכח קשר בין מעשה ההתאבדות לבין מעשה הרצח.